Къуэдзокъуэ Мухьэмэд къалэ администрацэм и Iэтащхьэм и къалэнхэр егъэзащIэ
Налшык къалэ округым щIыпIэ унафэр зегъэкIуэнымкIэ и Советым зи пIалъэр къэмыса и сессиер мазаем и 12-м екIуэкIащ. Абы хэтахэм зэакъылэгъуу даIыгъащ щIыналъэ администрацэм и къалэнхэр игъэзэщIэн папщIэ къагъэлъэгъуа Къуэдзокъуэ Мухьэмэд и кандидатурэр. А IэнатIэм пэрыта Кладько Игорь и къулыкъум текIащ КъБР-м промышленностымрэ сатумкIэ и министру зэрагъэувам къыхэкIыу.
Къуэдзокъуэ Мухьэмэд Мартын и къуэр 1960 гъэм Налшык къалэм къыщалъхуащ. Къэбэрдей-Балъкъэр къэрал университетым и физико-математикэ, экономикэ факультетхэр къиухащ.
Абы Налшык къалэм дэта щIалэгъуалэ пщыхьэщхьэ школ №2-м и егъэджакIуэу 1982 гъэм лэжьэн щIидзащ. ИужькIэ илъэсипщIым щIигъукIэ комсомол лэжьыгъэм пэрытащ: полупроводник Iэмэпсымэхэр щащI заводым и цех №5-м и комсомол организацэм и секретару, ВЛКСМ-м и Къэбэрдей-Балъкъэр обкомым и япэ секретару щытащ.
1992 гъэ лъандэрэ хозяйствэм и IэнатIэ зэмылIэужьыгъуэхэм, КъБР-м и къэрал властым и гъэзэщIакIуэ органхэм унафэщI къулыкъухэр щегъэзащIэ. Къуэдзокъуэ Мухьэмэд КъБР-м ЩIалэгъуалэ политикэмрэ спортымкIэ и къэрал комитетым, ЦIыхухэр IэнатIэкIэ къызэгъэпэщынымкIэ федеральнэ къулыкъущIапIэм и Управленэу КъБР-м щыIэм я унафэщIу щытащ. 2012 гъэ лъандэрэ Къэбэрдей-Балъкъэр Республикэм и Правительствэм и УнафэщIым и къуэдзэу лэжьащ.
КъБР-м и Iэтащхьэмрэ Правительствэмрэ
я пресс-IуэхущIапIэ.
